HTECH เคาะปันผลระหว่างกาล 0.04 บ. หลังเลื่อนประชุมผถห.ลดเสี่ยง “โควิด”
HTECH เคาะปันผลระหว่างกาล 0.04 บ. หลังเลื่อนประชุมผถห.ลดเสี่ยง “โควิด”
3 เม.ย. 2563

นายพีท ริมชลา กรรมการผู้จัดการ บริษัท แฮลเซี่ยน เทคโนโลยี่ จากัด (มหาชน) หรือ HTECH เปิดเผยว่า ที่ประชุมคณะกรรมการบริษัทฯ มีมติให้เลื่อนการประชุมสามัญผู้ถือหุ้นประจำปี 2563 ออกไปก่อน เนื่องจากการแพร่ระบาดของไวรัส COVID-19 และรอจนกว่าสถานการณ์จะคลี่คลาย จึงจะแจ้งกำหนดวันประชุมสามัญผู้ถือหุ้นประจำปีใหม่ จากเดิมที่กำหนดไว้ในวันที่ 21 เมษายน 2563 เวลา 14.00 น. ณ ห้องบอลรูม 3-4 อาคารโครงการคริสตัล ดีไซน์ เซ็นเตอร์ เขตบางกะปิ กรุงเทพฯ  โดยการเลื่อนประชุมดังกล่าว จะไม่กระทบต่อการดำเนินงานของบริษัทอย่างมีนัยสำคัญ รวมทั้งสิทธิของผู้ถือหุ้นในการรับเงินปันผล
พร้อมทั้ง อนุมัติการจ่ายเงินปันผลระหว่างกาล แทนการจ่ายเงินปันผลประจำปี จากกำไรสุทธิในงวดครึ่งปีหลัง (1 กรกฏาคม ถึงวันที่ 31 ธันวาคม 2562) ส่วนที่ได้รับการส่งเสริมการลงทุน (BOI) ในอัตรา 0.04 บาทต่อหุ้น คิดเป็นเงินปันผลทั้งสิ้น 12,000,013.60 บาท โดยกำหนดให้ผู้ถือหุ้นที่จะมีชื่อปรากฏ ณ วันกำหนดรายชื่อผู้ถือหุ้นที่มีสิทธิรับเงินปันผล (Record Date) วันที่ 17 เมษายน 2563 และกำหนดวันจ่ายเงินปันผลในวันที่ 30 เมษายน 2563
สำหรับการพิจารณาจ่ายเงินปันผลระหว่างกาลแทนการจ่ายเงินปันผลประจำปีนั้น เพื่อเป็นการลดผลกระทบที่อาจเกิดขึ้นกับผู้ถือหุ้นจากการเลื่อนการประชุมสามัญผู้ถือหุ้นของบริษัทออกไปก่อนโดยไม่มีกำหนด ซึ่งการจ่ายเงินปันผลระหว่างกาลที่อัตราหุ้นละ 0.04 บาท เมื่อรวมกับการจ่ายเงินปันผลระหว่างกาลงวดครึ่งปีแรกของปี 2562 ในอัตราหุ้นละ 0.04 บาท จะเป็นจำนวนเงินปันผลรวมอัตราะ 0.08 บาท ซึ่งเป็นการจ่ายจากกำไรของบริษัททั้งปี 2562 เพื่อตอบแทนผู้ถือหุ้นที่ให้การสนับสนุนบริษัทฯ ด้วยดีเสมอมา
“เพื่อให้ความร่วมมือในการงดจัดกิจกรรมที่มีลักษณะของการรวมกลุ่มคนเป็นจำนวนมาก ซึ่งมีความเสี่ยงที่จะทำให้การแพร่ระบาดเกิดขึ้น และด้วยความห่วงใยท่านผู้ถือหุ้น บอร์ดบริษัทฯ จึงเห็นสมควรเลื่อนการจัด AGM ในครั้งนี้ออกไปก่อน จนกว่าสถานการณ์การระบาดของไวรัส COVID-19 จะคลี่คลาย อย่างไรก็ตาม ในส่วนของการดำเนินงาน HTECH มีความพร้อมในการปรับตัวอย่างเต็มที่ อีกทั้ง ได้มีการติดตามสถานการณ์ และผลกระทบต่างๆ อย่างใกล้ชิด” นายพีท กล่าว